《天井滩》
清代·吴泰来

五里闻滩声，惊雷聒晴昼。行人戒戙楫，欲往不敢骤。

夤缘涉葭苇，倏忽抵岩窦。洪涛倾山来，万窍各奔凑。

仰窥若建瓴，直上比县溜。石如痴龙蟠，水作外蛇斗。

中流入盘涡，震荡几致覆。冯夷悯其劳，灵风幸相佑。

千摇遂出谷，回波带清沤。长年颜始开，邻榜曲已奏。

回思踏奇险，失足那可救。停桡一长吟，久客悲老瘦。

作者简介：（?—1788）江苏长洲人，字企晋，号竹屿。乾隆二十五年进士，召试赐内阁中书。乞病归，筑遂初园于木渎。藏书多宋元善本。后应毕沅聘，主关中及大梁书院。有《净名轩集》、《砚山堂集》。